Αυτό το λήμμα αφορά στο ενεργό σήμερα σωματείο Α.Ε. Ηρακλής Λάρισας.  Για το παλαιότερο, δείτε: Γ.Σ. Ηρακλής Λάρισας.  

Η **Αθλητική Ένωση Λάρισας «Ηρακλής»** είναι ελληνικό ποδοσφαιρικό σωματείο το οποίο εδρεύει στη Νεάπολη Λάρισας. Ιδρύθηκε το καλοκαίρι του 1981 στις γειτονικές συνοικίες Λιβαδάκι και Νεάπολη της Λάρισας με τη συγχώνευση των δύο ομώνυμων συλλόγων της περιοχής, του Α.Ο. Λιβαδακίου Λάρισας και του Α.Ο. Νεάπολης Λάρισας. Τα επίσημα χρώματα του συλλόγου αποτελούν το μπλε και το λευκό. Χρησιμοποιεί ως αγωνιστική έδρα το Δημοτικό Αθλητικό Κέντρο Νεάπολης Λάρισας.

Την αγωνιστική περίοδο 2022-2023, αγωνίστηκε στο δεύτερο τη τάξει πρωτάθλημα της Α2 Εθνικής Κατηγορίας (Super League 2), διαθέτοντας το νομικό πρόσωπο της ποδοσφαιρικής ανώνυμης εταιρείας, με την επωνυμία «**Αθλητική Ένωση Λάρισας «Ηρακλής» Ποδοσφαιρική Ανώνυμη Εταιρεία**».

Ιστορία
-------

Έμβλημα της «Α.Ε. Ηρακλής Λάρισας Π.Α.Ε.»
Ο Α.Ο. Λιβαδακίου Λάρισας ιδρύθηκε το 1975 και την περίοδο 1980-1981 αγωνιζόταν στην Α΄ Κατηγορία της Ε.Π.Σ. Λάρισας στην οποία θα επανερχόταν και ο Α.Ο. Νεάπολης Λάρισας που πρωτοεμφανίστηκε το 1971. Το καλοκαίρι του 1981 αποφασίστηκε η συγχώνευση των δυο συλλόγων για τη δημιουργία της «**Α.Ε. Ηρακλής Λάρισας**» επαναφέροντας το όνομα του ιστορικού Γ.Σ. Ηρακλής Λάρισας. Τα επόμενα χρόνια ο σύλλογος πάντως συνέχισε να αγωνίζεται ως «Α.Ο. Λιβαδακίου Λάρισας» μέχρι το 1984 που έγινε η τυπική έγκριση της μετονομασίας από την Ε.Π.Ο..

Η Α.Ε. Ηρακλής Λάρισας απέκτησε πρωταγωνιστικό ρόλο στα πρωταθλήματα και κύπελλα της Ε.Π.Σ. Λάρισας. Το 1990 με προπονητή τον Νίκο Βλαχούλη ως δευτεραθλητής της Α΄ Κατηγορίας της Ε.Π.Σ. Λάρισας ανέβηκε στη Δ΄ Εθνική, όπου παρέμεινε για 8 συνεχόμενες περιόδους μέχρι τη σεζόν 1997-1998. Κατέκτησε το Κύπελλο της Ε.Π.Σ. Λάρισας το 1996, φτάνοντας την ίδια χρονιά και στον τελικό του Κυπέλλου Ερασιτεχνών Ελλάδας, όπου ηττήθηκε στο γήπεδο του Ευόσμου από τον Γ.Α.Μ.Σ. Εθνικό Κατερίνης με 2-1, ενω αγωνίστηκε στον τελικό Κυπέλλου της ΕΠΣΛ και την επόμενη σεζόν 1996-97  χάνοντας από τον ΑΟΚ Νέων Καρυών 2-0.

Την περίοδο 1997-98  έφτασε και πάλι στον τελικό Κυπέλλου της ΕΠΣΛ όπου ηττήθηκε από τον Ηρακλή Χάλκης 2-1 στο Στάδιο Αλκαζάρ. Τo 1998-1999 επέστρεψε στα τοπικά πρωταθλήματα της Ε.Π.Σ. Λάρισας. Τις περιόδους 1998-1999 και 1999-2000 κατέκτησε το πρωτάθλημα της Ε.Π.Σ. Λάρισας αλλά δεν κατάφερε να ανέβει ξανά στη Δ΄ Εθνική μέσω των μπαράζ ανόδου του 1999 και 2000. Το 2008-2009 αποβλήθηκε από το πρωτάθλημα της Ε.Π.Σ. Λάρισας και την επόμενη περίοδο δεν αγωνίστηκε.

Ο σύλλογος επανήλθε τη σεζόν 2010-2011 κι από τη χαμηλότερη κατηγορία (Γ΄ Κατηγορία) της Ε.Π.Σ. Λάρισας με 3 συνεχόμενες ανόδους επέστρεψε στην κορυφαία κατηγορία το 2013-2014. Την περίοδο 2016-2017 μετείχε στην Α1 Κατηγορία στην οποία αναδείχθηκε πρωταθλήτρια και προβιβάστηκε πάλι στην Α΄ Κατηγορία της Ε.Π.Σ. Λάρισας. 

Την περίοδο 2017-2018 έχασε το πρωτάθλημα και την άνοδο στη Γ΄ Εθνική, για πρώτη φορά στην ιστορία του, την τελευταία αγωνιστική των αγώνων κατάταξης (Play off), τα κατάφερε όμως τη σεζόν 2018-2019. Κατέκτησε το 3ο του πρωτάθλημα της Ε.Π.Σ. Λάρισας και προβιβάστηκε στη Γ΄ Εθνική Ερασιτεχνική Κατηγορία που πλέον, μετά την αναδιάρθρωση του 2019, αποτελούσε την τέταρτη κατηγορία του ελληνικού ποδοσφαίρου. 

Η περίοδος 2021-2022 θεωρείται ως η πιο πετυχημένη καθώς η ομάδα του Ηρακλή Λάρισας με προπονητές τους Χρήστο Χατζηλιάδη και Θάνο Τριανταφυλλόπουλο τερμάτισε στην 1η θέση του 3ου ομίλου και προάχθηκε στα μπαράζ ανόδου στα οποία παρότι είχε μια απογοητευτική πορεία κατακτώντας μόνο 1 βαθμό, εν τέλει ανέβηκε στην Σούπερ Λιγκ 2 λόγω κενών θέσεων που προέκυψαν.

Στην παρθενική του παρουσία στην δεύτερη τη τάξει κατηγορία του ελληνικού ποδοσφαίρου ο Ηρακλής Λάρισας ξεκίνησε έχοντας στις πρώτες 7 αγωνιστικές μόνο ήττες. Από τις αρχές του νέου έτους και για έναν ολόκληρο γύρο έκανε μια μέτρια έως κακή πορεία και εν τέλει υποβιβάστηκε μαθηματικά την προτελευταία αγωνιστική, πληρώνοντας το κακό ξεκίνημα, Εν τάχει ο Ηρακλής την σεζόν 2022-23 συγκέντρωσε 26 βαθμούς (7 νίκες, 5 ισοπαλίες, 16 ήττες).

Αγωνιστική πορεία
-----------------

| Περίοδοι | Κατηγορία | Θέση |  |
| --- | --- | --- | --- |
| **1981-1989** | Ε.Π.Σ. Λάρισας |  |  |
| **1989-1990** | Ε.Π.Σ. Λάρισας | 2η | Άνοδος |
| **1990-1991** | Δ΄ Εθνική Κατηγορία | 5η |  |
| **1991-1992** | Δ΄ Εθνική Κατηγορία | 4η |  |
| **1992-1993** | Δ΄ Εθνική Κατηγορία | 8η |  |
| **1993-1994** | Δ΄ Εθνική Κατηγορία | 5η |  |
| **1994-1995** | Δ΄ Εθνική Κατηγορία | 6η |  |
| **1995-1996** | Δ΄ Εθνική Κατηγορία | 4η |  |
| **1996-1997** | Δ΄ Εθνική Κατηγορία | 4η |  |
| **1997-1998** | Δ΄ Εθνική Κατηγορία | 10η | Υποβιβασμός |
| **1998-1999** | Ε.Π.Σ. Λάρισας | 1η |  |
| **1999-2000** | Ε.Π.Σ. Λάρισας | 1η |  |
| **2000-2009** | Ε.Π.Σ. Λάρισας |  |  |
| **2009-2010** | Αδράνεια |  |  |
| **2010-2018** | Ε.Π.Σ. Λάρισας |  |  |
| **2018-2019** | Ε.Π.Σ. Λάρισας | 1η | Άνοδος |
| **2019-2020** | Γ΄ Εθνική Κατηγορία (4ο επίπεδο) | 4η |  |
| **2020-2021** | Γ΄ Εθνική Κατηγορία (4ο επίπεδο) | 7η |  |
| **2021-2022** | Γ΄ Εθνική Κατηγορία (3ο επίπεδο) | 1η | Άνοδος |
| **2022-2023** | Α2 Εθνική Κατηγορία (Super League 2) | 13η | Υποβιβασμός |
|

1. ↑  Ως «Α.Ο. Λιβαδακίου Λάρισας» έως και τα μέσα της αγωνιστικής περιόδου 1983-1984

Αξιομνημόνευτοι ποδοσφαιριστές
------------------------------

Από τον Ηρακλή Λάρισας ξεκίνησαν την καριέρα τους οι εξής αξιομνημόνευτοι ποδοσφαιριστές:

* Κώστας Κατσάρας, επί σειρά ετών αρχηγός της Α.Ε. Λάρισας και μετέπειτα προπονητής της ομάδας Νέων της
* Θωμάς Μακρής, που το 2001 βγήκε πρώτος σκόρερ της Β΄ Εθνικής με τον Α.Ο. Αιγάλεω
* Νίκος Γκούλιος που το 2001 ήταν τερματοφύλακας της Εθνικής Ενόπλων όταν αυτή κατέκτησε τη δεύτερη θέση στο παγκόσμιο κύπελλο, ενώ έχει αγωνιστεί με επιτυχία σε αρκετές ομάδες Β΄ Εθνικής και Γ΄ Εθνικής μεταξύ των οποίων και η Α.Ε. Λάρισας
* Ηλίας Κώτσιος που έπαιξε 3,5 χρόνια στον Παναθηναϊκό κατακτώντας ένα πρωτάθλημα και ένα κύπελλο και το 2007 μεταγράφηκε στην Α.Ε. Λάρισας.

Σημαντικοί ποδοσφαιριστές που έχουν αγωνιστεί στον Ηρακλή από το 1982:

* Θωμάς Μακρής
* Νίκος Γκούλιος
* Ηλίας Κώτσιος
* Κώστας Κατσάρας
* Νίκος Θεοχαρόπουλος
* Γιώργος Κουρδής
* Κωνσταντίνος Χατζής
* Δημήτριος Χασομέρης
* Βαγγέλης Κώτσιος
* Δημητρης Βουτσιλάς
* Nτιέγκο Κάσας
* Λούκας Μπόσιο
* López García Λόπεζ

Αξιόλογοι προπονητές
--------------------

* Νίκος Βλαχούλης
* Θάνος Τριανταφυλλόπουλος
* Παναγιώτης Διλμπέρης
* Χρήστος Χατζηλιάδης
* Βαγγέλης Κώτσιος

Έδρα
----

H έδρα του συλλόγου ήταν μέχρι το 1964 το Στάδιο Αλκαζάρ. Απο την επανίδρυση του και μετά χρησιμοποιεί το δημοτικό γήπεδο της Νεάπολης ενω την περίοδο 2021-2023 αγωνίστηκε στο AEL FC Arena το οποίο επίσης βρίσκεται στη συνοικία της Νεάπολης Λάρισας.

Τίτλοι και διακρίσεις (1982- )
------------------------------

* Πρωτάθλημα Γ' Εθνικής : 2022
* Πρωτάθλημα A' Ε.Π.Σ. Λάρισας : 1999, 2000, 2019
* Πρωτάθλημα A1' Ε.Π.Σ. Λάρισας : 2017
* Πρωτάθλημα B' Ε.Π.Σ. Λάρισας : 2012
* Πρωτάθλημα Γ' Ε.Π.Σ. Λάρισας : 2011
* Κύπελλο Ε.Π.Σ. Λάρισας : 1996, 2022
	+ Φιναλίστ : 1987, 1990, 1995, 1997, 1998
* Σούπερ Καπ Ε.Π.Σ. Λάρισας: 2019

Αντιπαλότητες
-------------

Ο παραδοσιακός μεγάλος αντιπαλος του Ηρακλή επί 30 χρόνια ήταν ο  Λαρισαϊκός με κοινή έδρα το Στάδιο Αλκαζάρ. Μεγάλη ηταν η κόντρα και με τον Αρη Λάρισας. Μετά την ανασύσταση του συλλογου αλλά και του Άρη Λάρισας τη δεκαετία του '80 οι αναμετρησεις τους επανέφεραν την αντιπαλότητα του παρελθόντος τις λίγες φορές που τέθηκαν αντιμέτωποι καθώς και οι δυο συλλογοι είχαν ως έδρα την Νεάπολη. Την περίοδο 2011-12 ο Ηρακλής και ο Αρης βρεθηκαν για τελευταία φορά αντιμετωποι στον 2ο όμιλο της Β' ΕΠΣΛ μερικά χρονια πριν ο Αρης αναστείλει τη λειτουργία του. Ο Ηρακλής εκείνη την σεζον κατεκτησε το πρωτάθλημα.  
 Ενδιαφέρον είχαν και οι συναντήσεις με τον Τοξότη Λάρισας  στη Δ' Εθνική τη δεκαετία του '90, θυμίζοντας τις αναμετρήσεις των δυο ομάδων από τα μέσα του 1940 μεχρι και το 1964.

Υποστηρικτές​
-------------

Η βάση των φιλάθλων του συλλόγου βρίσκεται κυρίως στη συνοικία της Νεάπολης και είναι η τρίτη Λαρισινή ομάδα σε ακολούθους στα μέσα κοινωνικής δικτύωσης μετά την Α.Ε. Λάρισας και τον Α.Ο. Απόλλωνα Λάρισας.

Παραπομπές
----------

1. ↑  «Εγγεγραμμένα σωματεία | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Ανακτήθηκε στις 7 Φεβρουαρίου 2024.
2. ↑  «ΓΕΜΗ :: Υπηρεσίες Δημοσιότητας». *publicity.businessportal.gr*. Ανακτήθηκε στις 10 Ιουνίου 2023.
3. ↑  «Super League 2 - ΗΡΑΚΛΗΣ ΛΑΡΙΣΑΣ». *www.sl2.gr*. Αρχειοθετήθηκε από το πρωτότυπο στις 10 Ιουνίου 2023. Ανακτήθηκε στις 10 Ιουνίου 2023.
4. ↑  «Ελευθερία» 13 Μαρτίου 1984
5. ↑  «Greece - List of Fourth Level Final Tables». *www.rsssf.org*. Ανακτήθηκε στις 10 Ιουνίου 2023.
6. ↑  Unknown (1 Ιουνίου 2012). «Ελληνικό Ερασιτεχικό Ποδόσφαιρο: Γένικη Βαθμολογία Δ' Εθνικής 1982/83 έως 2010/11». *Ελληνικό Ερασιτεχικό Ποδόσφαιρο*. Ανακτήθηκε στις 10 Ιουνίου 2023.
7. ↑  Εφημερίδα «Ημερήσιος Κήρυκας» Λάρισας, Παρασκευή 4 Ιουνίου 1999, σελ.32
8. ↑  «ΠΑΤΡΙΣ - ΑΡΧΕΙΟ ΗΛΕΚΤΡΟΝΙΚΗΣ ΕΚΔΟΣΗΣ». *archive.patris.gr*. Ανακτήθηκε στις 10 Ιουνίου 2023.
9. ↑  Νίκος Βλαχούλης: Μια ζωή στα γήπεδα - AthleticLarissa.gr
10. ↑  Ο Χρ. Χατζηλιάδης στον Ηρακλή Λάρισας - eleftheria.gr
11. ↑  Ηρακλής Λάρ.: Πρωταγωνιστής και πάλι - eleftheria.gr
12. ↑  «Facebook και ποδόσφαιρο: Οι ομάδες με την μεγαλύτερη υποστήριξη- Πρώτος ο ΑΟΤ, ακολουθούν οι Δήμητρα/Απόλλων και Διγενής». *TrikalaVoice*. 21 Μαρτίου 2023. Ανακτήθηκε στις 10 Ιουνίου 2023.

Πηγές
-----

* Αρχείο εφημερίδων «Ελευθερία» «Ημερήσιος Κήρυκας»

Εξωτερικοί σύνδεσμοι
--------------------

* Α.Ε. Ηρακλής Λάρισας – Επίσημος ιστότοπος

|  |  |
| --- | --- |
| 

|  |
| --- |
| * Πύλη:Αθλητισμός
* Πύλη:Ποδόσφαιρο
* Πύλη:Ελλάδα
 |

 |